·îndeplinirea condiționalității AMF;

·eliberarea plăților AMF;

·protecția intereselor financiare ale UE;

·evaluările operaționale.

Modificările nu afectează principalele caracteristici ale instrumentului AMF, ci se bazează mai degrabă pe experiența acumulată de Comisie și vizează, în linii mari, alinierea formulării tehnice a deciziilor la practica stabilită și convenită pentru gestionarea operațiunilor AMF. Modificările urmăresc, de asemenea, formularea anumitor dispoziții cu mai multă claritate sau în conformitate cu recomandări specifice ale Curții de Conturi. Discuțiile purtate cu Consiliul și cu Parlamentul au condus la un acord privind introducerea celor cinci modificări în decizia privind acordarea unei asistențe macrofinanciare Iordaniei, din 14 decembrie 2016, care constituie în prezent baza viitoarele decizii AMF.

Comisia va continua să colaboreze cu colegiuitorii și să exploreze modalități de îmbunătățire a eficacității și a eficienței procesului decizional actual.

3. Operațiuni de asistență macrofinanciară în 2016

3.1. Prezentare generală

La sfârșitul anului 2016, situația implementării programelor AMF era următoarea:

-Georgia: În august 2013, UE a aprobat o operațiune AMF în valoare de până la 46 de milioane EUR pentru Georgia , care urma să fie plătită în două tranșe egale de 23 de milioane EUR. Plata primei tranșe a avut loc în 2015: 13 milioane EUR sub formă de granturi în luna ianuarie și 10 milioane EUR sub formă de împrumuturi în luna aprilie. Plata celei de a doua tranșe (10 milioane EUR sub formă de granturi și 13 milioane EUR sub formă de împrumuturi) a fost amânată din cauza lipsei progreselor în cadrul programului convenit cu FMI în iulie 2014. După aprobarea de către Consiliul Executiv al FMI, la 12 aprilie 2017, a unui nou program sprijinit de mecanismul de finanțare extinsă, în valoare de 285 de milioane USD, Comisia a plătit a doua tranșă a AMF în mai 2017.

-Iordania II: La 14 decembrie 2016, colegiuitorii au adoptat o decizie de acordare a unei noi asistențe macrofinanciare pentru Iordania (AMF II) în valoare de până la 200 de milioane EUR, în întregime sub formă de împrumuturi, ca o continuare a operațiunii de 180 de milioane EUR finalizată în 2015. Plata asistenței este prevăzută în două tranșe egale în cursul anului 2017.

-Republica Kârgâzstan: Această operațiune AMF, aprobată în octombrie 2013, a constat din 15 milioane EUR sub formă de împrumuturi și 15 milioane EUR sub formă de granturi. Operațiunea a fost finalizată în 2016 odată cu plata celei de a doua tranșe în două rate: 5 milioane EUR sub formă de granturi în februarie 2016 și 10 milioane EUR sub formă de împrumuturi în aprilie 2016.

-Tunisia I și II: În decembrie 2013, Comisia a prezentat o propunere privind acordarea unei asistențe macrofinanciare Tunisiei (AMF I) în valoare de până la 250 de milioane EUR, sub formă de împrumuturi. Cu toate acestea, colegiuitorii au modificat propunerea, majorând cuantumul asistenței la 300 de milioane EUR și au adoptat decizia în mai 2014. După plata primelor două tranșe în valoare de 100 de milioane EUR fiecare, în 2015, întârzierile înregistrate de autoritățile tunisiene în ceea ce privește implementarea măsurilor de politică convenite au împiedicat vărsarea de către UE a celei de a treia și ultime tranșe a programului, în 2016, așa cum se prevăzuse inițial. La 6 iulie 2016, UE a aprobat acordarea unei asistențe macrofinanciare suplimentare Tunisiei, în valoare de până la 500 de milioane EUR, sub formă de împrumuturi. În urma aprobării de către statele membre, memorandumul de înțelegere (MoU) și acordul privind planul de împrumut au fost semnate la 27 aprilie 2017.

-Ucraina III: Aceasta este cea de a treia operațiune implementată în Ucraina începând din 2014, în valoare de până la 1,8 miliarde EUR sub formă de împrumuturi. Ea a fost aprobată de colegiutori în aprilie 2015. Împreună cu cele două operațiuni implementate în perioada mai 2014-aprilie 2015, cea de-a treia operațiune AMF a ridicat la 3,4 miliarde EUR valoarea totală a asistenței macrofinanciare acordate de UE Ucrainei de la declanșarea crizei. În urma plății primei tranșe (600 de milioane EUR) în iulie 2015, cea de a doua tranșă a operațiunii, în valoare de 600 de milioane EUR, a rămas mult timp în așteptare din cauza progreselor insuficiente înregistrate în privința anumitor măsuri de reformă convenite. Tranșa a fost plătită însă în aprilie 2017, ca răspuns la măsurile adoptate de autorități la sfârșitul anului 2016 și începutul anului 2017 vizând abordarea anumitor aspecte nesoluționate și ca urmare a punerii în aplicare în general satisfăcătoare a programului AMF de către Ucraina. Se preconizează că cea de a treia tranșă, în valoare de 600 de milioane EUR, va fi plătită în cursul anului 2017.

În plus, în urma unei cereri din partea Republicii Moldova, Comisia a adoptat, la 13 ianuarie 2017, o propunere privind un program AMF în valoare de până la 100 de milioane EUR, pentru a sprijini această țară care se confruntă cu condiții economice și financiare din ce în ce mai dificile. Propunerea de asistență macrofinanciară din partea UE, care se preconizează că va fi adoptată de Parlamentul European și de Consiliu la mijlocul anului 2017, constă în 40 de milioane EUR sub formă de granturi și 60 de milioane sub formă de împrumuturi, care urmează să fie plătite în trei tranșe în perioada 2017-2018. Plata va fi strict condiționată de înregistrarea unor progrese semnificative de către Republica Moldova în ceea ce privește programul FMI și implementarea unor condiții specifice de politică care urmează să fie convenite cu UE printr-un memorandum de înțelegere.

3.2. Operațiuni individuale în țările beneficiare în 2016

3.2.1. Georgia

În august 2013, UE a adoptat o decizie privind un program AMF pentru Georgia, în valoare totală de 46 de milioane EUR, jumătate sub formă de granturi și jumătate sub formă de împrumuturi, asistență care urma să fie acordată în două tranșe egale. În urma încheierii unui acord stand-by în valoare de 154 de milioane USD între Georgia și FMI în iulie 2014, memorandumul de înțelegere, acordul privind planul de împrumut și acordul de grant au fost semnate în decembrie 2014 și ratificate, după caz, de parlamentul georgian.

Prima tranșă AMF a fost plătită în ianuarie 2015 (13 milioane EUR sub formă de granturi) și în aprilie 2015 (10 milioane EUR sub formă de împrumuturi), pe baza rezultatelor bune înregistrate de Georgia în ceea ce privește programul FMI. Autoritățile georgiene au implementat toate măsurile de politică relevante evidențiate în memorandumul de înțelegere pentru acordarea celei de a doua tranșe compuse din 10 milioane EUR sub formă de granturi și 13 milioane EUR sub formă de împrumuturi, dar plățile au fost amânate din cauza problemelor legate de implementarea programului FMI. Cu toate acestea, la 12 aprilie 2017, Comitetul Executiv al FMI a aprobat încheierea unui nou acord cu Georgia privind un mecanism de finanțare extinsă în valoare de 285 de milioane USD. Prin urmare, Comisia a decis să procedeze la plata celei de a doua tranșe a AMF în mai 2017. De asemenea, autoritățile și-au exprimat interesul pentru o operațiune subsecventă de asistență macrofinanciară care să completeze fondurile furnizate de FMI.

În 2016, Georgia a continuat să se confrunte cu un mediu extern slab, care, prin reducerea exporturilor și a remiterilor, a contribuit la o creștere relativ scăzută a PIB-ului, estimată la 2,7 %. În acest context, deficitul fiscal al Georgiei s-a accentuat, reflectând atât veniturile mai slabe decât cele preconizate, cât și creșterile cheltuielilor în perioada premergătoare alegerilor parlamentare din 2016. Moneda lari s-a depreciat puternic în ultimii 2 ani, pierzând 50 % din valoarea sa față de dolarul american în perioada noiembrie 2014-decembrie 2016. Vulnerabilitățile externe au crescut, deficitul de cont curent atingând, conform estimărilor, 13,3 % din PIB la sfârșitul anului 2016, cu o datorie externă estimată la 108 % din PIB. Având în vedere că 80 % din datoria publică este exprimată în valută, deprecierea lari a determinat, de asemenea, o creștere a ponderii datoriei publice în PIB, deși datoria publică a rămas în general neschimbată în dolari americani. Nivelul rezervelor valutare a fost relativ stabil, el situându-se la 2,8 miliarde USD la sfârșitul lunii decembrie 2016 (de la 2,7 miliarde USD în decembrie 2014) și acoperind aproximativ 4 luni din importurile preconizate în 2017. Sistemul financiar al Georgiei rămâne în general solid și bine capitalizat, în special datorită supravegherii prudente și reglementării exercitate de către banca centrală.